Flow Festival

Flow Festival (lyhyemmin Flow) on Helsingin Suvilahdessa järjestettävä kaupunkikulttuuri- ja musiikkifestivaali. Vuonna 2022 festivaalilla oli ennätykselliset 90 000 kävijää.

Musiikki Flow Festivalilla on monipuolista kattaen genrejä indierockista ja maailmanmusiikista runsaaseen DJ-tarjontaan sekä klubimusiikkiin. Musiikkitarjonnan lisäksi Flow Festival on perinteisesti panostanut vahvasti myös visuaaliseen taiteeseen ja kaupunkikulttuuriin.

Flow Festival on palkittu Musiikki & Median Industry Awards Gaalassa vuoden festivaalina yhteensä neljä kertaa vuosina 2009, 2011, 2012 ja 2013. Suomalaisessa tapahtumamarkkinointialan Evento Awards -gaalassa Flow Festivalin toimitusjohtaja Suvi Kallio palkittiin huhtikuussa 2017 yhdellä 13 tunnustuspalkinnosta.

Seuraavan kerran Flow Festival järjestetään 14.–16. elokuuta 2026.

 Historia 
pienoiskuva|!!!-yhtyeen Nic Offer Flow Festivalilla vuonna 2007.
pienoiskuva|Flow Festival 2023
Flow Festivalin perusti Tuomas Kallio ja tämän yhteistyökumppanit helsinkiläisestä Nuspirit Helsinki -kollektiivista vuonna 2004. Perustajien päämääränä oli tarjota jotain uutta suomalaiselle musiikki- ja kaupunkitapahtumien kentälle. Flow Festival on järjestetty perustamisvuodesta lähtien joka elokuu. Ensimmäinen festivaali järjestettiin VR:n makasiineilla. Vuodesta 2007 lähtien Flow on järjestetty Helsingin Suvilahden teollisuusalueella.

Yli kymmenvuotisen historiansa aikana Flow Festival on järjestetty kolmessa eri paikassa. Tapahtuma on kasvanut suhteellisen pienestä soul- ja jazz-klubitapahtumasta merkittäväksi kansainväliseksi tapahtumaksi.Vuonna 2018 60 prosenttia Flow Festival oy:stä myytiin pääomasijoitusyhtiö Providence Equity Partnersin omistamalle, Luxemburgiin rekisteröidylle tytäryhtiölle.

Vuonna 2024 uutisoitiin, että sijoitusyhtiö KKR ostaa tapahtumajärjestäjä Superstruct Entertainmentin, joka omistaa muun muassa Flow Festivalin.

 2000-luku 

 2004 
Flow järjestettiin ensimmäistä kertaa vuonna 2004 Helsingissä VR:n makasiineilla 20.–21. elokuuta. Pääesiintyjinä nähtiin Marlena Shaw ja Britti-hiphop-muusikko Ty. Muita esiintyjiä olivat muun muassa Norman Jay, Nicola Conte, The Five Corners Quintet, Jazzanova, Seiji (Bugz in the Attic) ja Nuspirit Helsinki. 

 2005 
Toisena vuonna Flow-festivaalilla esiintyviä artisteja olivat muun muassa Omar, Husky Rescue, Marva Whitney ja Mark Murphy.

 2006 
Flow järjestettiin kolmannen kerran vuonna 2006. Tapahtumapaikka vaihtui Helsingin makasiineista Kaikukadulle Sörnäisiin. Esiintyjiin lukeutuivat muun muassa José González, Gravenhurst, Candi Staton, TV-resistori ja Aavikko.

 2007 
Vuonna 2007 Flow muutti nykyiseen paikkaansa Suvilahden teollisuusalueelle ja vaihtoi nimensä virallisesti Flow Festivaliksi. Esiintyjiä tänä vuonna olivat muun muassa Nicole Willis & The Soul Investigators, Architecture in Helsinki, Op:l Bastards, Risto, Jori Hulkkonen, Pepe Deluxé, Terry Callier sekä The Valkyrians.

 2008 
Vuoden 2008 Flow Festivalin artisteihin lukeutuivat muun muassa Cut Copy, Kings of Convenience, Crystal Castles, 22-Pistepirkko, The Roots, Sébastien Tellier, Múm sekä Huoratron.

 2009 
Elokuussa 2009 Flow Festivalin lavoilla nähtiin muun muassa Lily Allen, Kraftwerk, Vampire Weekend, Grace Jones, White Lies, Yann Tiersen, Final Fantasy ja Fever Ray.

Kasvanut festivaali keräsi neljän päivän aikana noin 40 000 festivaalivierasta. Samana vuonna Flow Festival palkittiin ensimmäistä kertaa vuoden festivaalina Musiikki & Median Industry Awards Gaalassa.

 2010-luku 

 2010 
Vuoden 2010 Flow Festivalin esiintyjiä olivat muun muassa The Chemical Brothers, LCD Soundsystem, Big Boi, Air, M.I.A., Robyn, The xx, Ulver ja Beach House.

 2011 
Vuonna 2011 festivaali järjestettiin 12.–14. elokuuta Suvilahdessa. Pääesiintyjänä oli Kanye West. Muita esiintyjiä olivat muun muassa Mogwai, Röyksopp, Ariel Pink's Haunted Graffiti, Midlake, Warpaint, Asa Masa, Poutatorvi, Hercules & Love Affair, Empire of the Sun, The Human League, Iron & Wine, The Pains of Being Pure at Heart, Desto featuring Jimi Tenor ja Jori Hulkkonen is Third Culture.

Festivaalien pääyhteistyökumppani vuonna 2011 oli Nokia. Muita kumppaneita olivat HS/Nyt, JCDecaux, Radio Helsinki, Brand Factory, Diesel, Heineken, RGB, UPM Timber ja Viinimaa.

Flow Festival palkittiin Musiikki & Median vuoden festivaalina toisen kerran.

 2012 
Vuonna 2012 festivaali järjestettiin 8.–12. elokuuta. Ulkomaisia esiintyjiä olivat muun muassa Björk, Bon Iver, Lykke Li, Yann Tiersen, The Black Keys, Feist, Frank Ocean, Flying Lotus ja Ane Brun. Myös Bobby Womackin oli määrä esiintyä festivaaleilla, mutta esiintyminen peruttiin sairastumisen vuoksi.

Lisäksi festivaaleilla esiintyi useita kotimaisia esiintyjiä, muun muassa Jukka Poika, Phantom, Manna, Gracias, Motelli Skronkle, Nicole Willis (USA) & The Soul Investigators, Huoratron, Verneri Pohjola Quartet, Desto, Pekka Airaksinen, Yön syke feat. Jaakko Eino Kalevi, Kuusumun Profeetta, Pepe Deluxé ja French Films.

Vuonna 2012 Flow Festival voitti jo kolmannen Musiikki & Median Vuoden festivaali -palkintonsa.

 2013 
Kymmenvuotista taivaltaan juhlineen Flow'n artistikattaukseen kuuluivat muun muassa Nick Cave & The Bad Seeds, Alicia Keys, Kendrick Lamar, Kraftwerk, Public Enemy, Cat Power, The Knife, My Bloody Valentine, Beach House ja Cody Chesnutt.

Flow rikkoi kävijäennätyksen houkutellen Suvilahteen yli 60 000 festivaalivierasta. Artisteja festivaaleilla nähtiin yli 150. Flow Festival sai Musiikki & Median vuoden festivaalin tunnustuksen kolmantena peräkkäisenä vuonna. Yhteensä palkintoja festivaalilla on jo neljä. 

 2014 
Festivaali järjestettiin 8.–10. elokuuta. Tunnetuimpia esiintyjiä olivat muun muassa OutKast, The National, Manic Street Preachers, Janelle Monáe ja Skrillex.

 2015 
Festivaali järjestettiin 12.–14.elokuuta.. Tunnetuimpia esiintyjiä olivat muun muassa Todd Terje, Major Lazer, Pet Shop Boys, Beck, ja Florence and the Machine

 2016 
Festivaali järjestettiin 12.–14. elokuuta 2016. Tunnetuimpia esiintyjiä olivat muun muassa Sia, Morrissey, New Order ja Iggy Pop.

 2017 
Festivaali järjestettiin 11.–13 elokuuta. Tunnetuimpia esiintyjiä olivat muun muassa Aphex Twin, Lana Del Rey, London Grammar, Roy Ayers, Skott, The xx, Alma ja Frank Ocean. 

 2018 
Festivaali järjestettiin 10.–12 elokuuta. Tunnetuimpia esiintyjiä ovat muun muassa Kendrick Lamar, Arctic Monkeys, Patti Smith, Lauryn Hill, St. Vincent, Charlotte Gainsbourg, Lykke Li ja Fleet Foxes.

Loppuunmyydyn viikonlopun aikana Flow keräsi 84 000 kävijää.

 2019 
Festivaali järjestettiin 9.–11. elokuuta.  Tunnetuimpia esiintyjiä olivat muun muassa The Cure, Solange, Tame Impala, Robyn, Modeselektor, Mitski ja Tove Lo.

 2020-luku 

 2020 
Toukokuussa 2020 kerrottiin, että Flow Festival 2020 on peruttu koronaviruspandemian takia.  Flow oli tarkoitus järjestetään 14.–16. elokuuta 2020.

 2021 
Vuoden 2021 Flow Festival oli tarkoitus järjestää 13.–15. elokuuta 2021. Festivaali kuitenkin peruttiin koronapandemian vuoksi. Vuoden 2020 tapahtumaan ostettujen lippujen oli tarkoitus käydä sellaisenaan vuoden 2021 Flow Festivaalille ja ne käyvätkin edelleen vuoden 2022 Flow Festivaaleille.

2022
Vuoden 2022 Flow Festival järjestettiin 12.–14. elokuuta 2022. Festivaali teki kävijäennätyksensä kun kaikki kolme päivää olivat loppuunmyytyjä ja kävijöitä oli yhteensä 90 000.
Flow Festival 2022 järjesti esiintyjiä laidasta laitaan, mukaan lukien Gorillaz, Nick Cave & The Bad Seeds, Michael Kiwanuka, Sigrid, Fred Again.., Bikini Kill ja Princess Nokia. Lisäksi mukana olivat Florence + The Machine, Jamie xx, Fontaines D.C., Pa Salieu ja Little Simz.

 2023 
Vuoden 2023 Flow Festival järjestettiin 11.–13. elokuuta 2023 Suvilahdessa. Esiintyjinä mm. Wizkid, Blur, FKA twigs, Tove Lo, Devo, Caroline Polachek, Suede Moderat, 070 Shake, Shygirl, Amyl and The Sniffers, Sudan Archives ja Eddie Palmieri.

 2024 
Vuoden 2024 Flow Festival järjestettiin 9.–11. elokuuta 2024 Suvilahdessa. Tunnetuimpia artisteja olivat Pulp, RAYE, Fred again..., Jesse Ware ja PJ Harvey.

 2025 
Vuoden 2025 Flow Festival järjestettiin 8.–10. elokuuta 2025 Suvilahdessa. Tunnetuimpiin esiintyjiin lukeutuvat muun muassa Beth Gibbons, FKA Twigs, Charli XCX, Kneecap, Underworld, Air ja Autechre. Tapahtuma keräsi 92 000 kävijää ja oli lauantain sekä sunnuntain osalta loppuunmyyty.

 2026 

Vuoden 2026 Flow Festival järjestetään 14.–16. elokuuta Suvilahdessa. Festivaalilla on määrä esiintyä ainakin artistit: Florence and the Machine, Zara Larsson, Nick Cave & The Bad Seeds, Turnstile, SOMBR, PinkPantheress, Clipse, Oklou, Kettama, Honey Dijon, Nu Genea Live Band, Lambrini Girls, Olga, Vesta, J. Karjalainen, Arppa, DJ Kridlokk, Pearly Drops, Ares, Jaakko Kulta, Louie Blue, louna0nline ja Asla Jo.

 Kritiikki 
Flow-festivaalia kohtaan nostettiin vuonna 2019 syyte ympäristörikkomuksesta. Tapaus koski väitettyjä Helsingin kaupungin asettamien melurajojen ylityksiä vuoden 2017 ja 2018 ulkoilmakonserteissa. Johtohenkilöt kiistivät syytteet. Käräjäoikeus hylkäsi vuonna 2020 syytteet, koska melurajan ylitystä ei voitu sanoa tapahtuneen varmasti. 

Kaupungin asettamien melurajoitusten vuoksi festivaali joutui vuonna 2019 katkaisemaan sähköt kesken Solange Knowlesin konsertin. 

Vuonna 2019 festivaalia syytettiin taiteilijoiden liian pienistä palkkioista. Festivaalin edustajan mukaan kyseessä olevissa tapauksissa palkkioneuvotteluja ei oltu käyty heidän kauttaan.

Vuonna 2023 Flow Festival purki markkinointiyhteistyösopimuksen Venäjällä toimivan Heineken-brändin kanssa saatuaan asiasta kritiikkiä.

Ilmastoasioihin huomioita kiinnittävä festivaali sai vuonna 2024 kritiikkiä myös siitä, että tekee yhteistyötä lentoyhtiö Finnairin kanssa.

Flow Strike  

Vuonna 2024 useat artistit kritisoivat festivaalia ja sen yhteistyökumppaneita 'Flow Strike' -kampanjallaan. Kritiikin kohteina olivat yhteistyökumppaneiden, muun muassa Heinekenin ja Youtuben, Israel-yhteydet. Samoin kritisoitiin festivaalin omistavan Superstructin myymistä KKR-sijoitusjätille, jolla on sijoituksia israelilaisissa yrityksissä. Huomiota haluttiin kiinnittää Palestiinan tilanteeseen. 

Boikotointivaatimukset yltyivät vuonna 2025. Tuolloin Flow Strike -kampanjan kerrottiin kannustavan artisteja ja yleisöä boikotoimaan festivaalia, sen sijaan että Palestiinan asiaa oltaisiin pidetty esillä festivaaleilla. Osa festivaalin esiintyjistä, kuten Pehmoaino, kertoivat julkisuudessa haluavansa peruuttaa esiintymisensä, mutta eivät tee niin taloudellisiin syihin vedoten. Esiintymisensä peruuttaneisiin kuuluu Out of Sync -ryhmä. Tarta Relena ja Roza Terenzi peruivat konserttinsa festivaaleilla KKR-yhteyksien vuoksi. KOFU kieltäytyi keikkatarjouksesta.

Flow-festivaalin edustajat ovat itse torjuneet esitetyn kritiikin festivaalin ja sen omistaja Superstructin yhteyksistä Israeliin. Festivaali on myös keväällä 2025 omassa julkilausumassaan tuominnut "Israelin sotarikokset Gazan kaistalla". Festivaalin taiteellinen johtaja Tuomas Kallio on arvioinut kampanjan levittävän väärää tietoa festivaalin Israel-yhteyksistä. Kallio kritisoi myös median toimintaa tapauksessa.

Helsingin Sanomat kirjoitti ennen vuoden 2025 festivaalia jutun, jossa arvioi Flow-festivaalin "omistajan Israel-yhteyksien olevan vähäisiä". Myös Finnwatch on kommentoinut Uudelle Jutulle Flow-festivaalin yhteyksien Israelin sotatoimiin "vaikuttavan epäselviltä ja pieniltä". Sen sijaan Pehmoainon levy-yhtiö valmistaa Israelissa mikrosiruja myös sotateolliseen käyttöön. 

Kun HS Visio pyysi Flow Strikelta luetteloa KKR:n ongelmallisimmista sijoituskohteista, Flow Strike ensin antoi ymmärtää, että mikä tahansa kytkös Israeliin riittää, sitten julkaisi sivustollaan uuden julkilausuman, jossa ongelmallisten sijoituskohteiden esittelyn sijaan arvosteltiin kapitalismia yleisesti, esimerkiksi: "Flow Festival on kaapattu globaalin kapitalismin intressien alle". Tapahtumajärjestäjistä esimerkiksi Live Nation näyttää kytkeytyvän Israeliin merkittävämmin ja silti siihen boikotteja ei ole kohdistettu.

Kampanja on herättänyt julkisuudessa laajaa keskustelua boikotoinnin hyödyllisyydestä ja merkityksestä Palestiinan kannalta. Osan mielestä boikotti ei osu olennaiseen. Osan mielestä boikotointi on tehokkain keino saada muutosta aikaan. Osa artisteista, kuten Litku Klemetti, Pehmoaino ja Aaro630 lupasivat lahjoittaa esiintymispalkkionsa hyväntekeväisyyteen. Festivaaleilla esiintynyt Litku Klemetti kiitti konserttinsa yhteydessä Flow Strike -kampanjaa ja puhui Palestiinan puolesta. Helsingin Sanomien mukaan esimerkiksi Melon, Vilma Jään, Saimaan, Turistin, OLGAn, Pehmoainon, Good Boysin ja Ruusut -yhtyeen konserteissa Palestiina-kysymys oli eri tavoin esillä. Pohjoisirlantilainen rap-yhtye Kneecap kritisoi konserttinsa aikana suoraan Flow'n taustalla ollutta pääomasijoittaja KKR:ää.

Kuumaa-yhtyeen entinen jäsen Antti Heiskala tuotti artisteille keikkavisuaaleihin QR-koodin, jonka kautta avautui linkki esimerkiksi Palestiinaan avustuksia keräävän järjestön sivulle. Ilta-Sanomien mukaan yli 10 artistia olisi käyttänyt visuaalia. Myös Saimaa-yhtye puolusti MTV3-kanavalla aktivisteja. Pilapiirtäjä Ville Ranta on tehnyt myös pilapiirroksen tapaukseen liittyen.

Boikotoijat ovat järjestäneet vuosina 2024 ja 2025 Flow'n aikaan järjestettävän Varjovirta-tapahtuman.

 Lähteet 

Aiheesta muualla

Flow Festivalin kotisivut.

Luokka:Helsingin tapahtumat
Luokka:Musiikkifestivaalit Suomessa
Luokka:Suvilahti